བརྒྱད་པ།སྐད་ཡིག་དེང་རབས་ཅན་དུ་བྱ་བ་སྟེ།འདི་ལ་གཉིས་ཡོད་པའི་དང་པོ་ནི།དེང་རབས་གསར་བྱུང་གི་དངོས་པོ་དང་བྱ་བ་རྣམས་ལོ་རེ་བཞིན་ཇེ་བས་ཇེ་མང་དུ་འགྲོ་བཞིན་ཡོད་པ་འདི་རྣམས་ཀྱི་མིང་ཚིག་གི་བརྡ་ཆད་རྣམས་ཚད་ལྡན་དུ་གཏན་ལ་ཕབ་ནས་མུ་མཐུད་དེ་ཚིག་མཛོད་དུ་བཅུག་དགོས་ཏེ།སྐད་རིགས་གང་ཞིག་གི་ནང་དུ་དེང་རབས་ཀྱི་ཐ་སྙད་མེད་པའམ་ཡོད་ཀྱང་ཚད་ལྡན་དང་གཅིག་གྱུར་ཅིག་མེད་ན་དེང་རབས་སྤྱི་ཚོགས་ཀྱི་བརྗོད་བྱ་སྣ་ཚོགས་པ་ཞིག་བརྗོད་མི་ཐུབ་པས་རིམ་བཞིན་སྐད་རིགས་རྗེས་ལུས་ཀྱི་གྲལ་དུ་ལྷུང་ནས་མི་རྣམས་ཀྱིས་འདོར་བར་འགྱུར་བའི་ཕྱིར་རོ།།གཉིས་པ་ནི།སྐད་ཡིག་དེ་ཉིད་གློག་རྡུལ་ལག་རྩལ་ལ་བརྟེན་ནས་གློག་རྡུལ་རྩིས་འཕྲུལ་དང་འབྲེལ་དྲྭ་སྟེ་བརྡ་འཕྲིན་གྱི་མྱུར་འགྲོས་ལམ་ཐོག་ཏུ་གཞག་པར་བྱ་དགོས་སོ།།